Iepirkuma “Sociālās kampaņas “neJAUCIES svešās darīšanās” izstrāde” (i.d. Nr. VIAA 2026/54) Iepirkuma komisijas atbilde uz jautājumu

Jautājums:
Radošais koncepts. Vai kampaņas galvenais sauklis ir "neJAUCIES svešās darīšanās"? Vai šis var tik adaptēts un mainīts? 

Atbilde:
Jā, sociālās kampaņas galvenais sauklis ir "neJAUCIES svešās darīšanās", un tas ir noteikts Tehniskajā specifikācijā kā projekta "Skola – kopienā" sociālās kampaņas centrālais vēstījums. Kampaņas mērķis ir mainīt ierasto izpratni par frāzi "nejaucies svešās darīšanās", akcentējot, ka savlaicīga ieinteresētība, līdzdalība un atbalsts bērnam ir visas kopienas atbildība.
Pretendents ir aicināts piedāvāt radošus risinājumus un šī vēstījuma interpretāciju dažādos komunikācijas materiālos un formātos, tomēr kampaņas galvenais sauklis un tā pamatideja nav maināmi. Radošā koncepta ietvaros ir pieļaujama saukļa adaptācija atsevišķu komunikācijas materiālu vajadzībām (piemēram, veidojot papildinošus apakšvēstījumus vai vizuālos risinājumus), ja tiek saglabāts kampaņas pamatvēstījums un tā atbilstība Tehniskajā specifikācijā noteiktajiem mērķiem.

Jautājums:
Vērtēšanas kritēriji. Ja es pareizi saprotu, tiek vērtēta cena, pieredze un jau līdz šim citu kampaņu ietvaros izstrādātie materiāli? Vai tiek vērtēts arī jaunais koncepts?

Atbilde:

Piedāvājumu vērtēšana notiek atbilstoši nolikumā noteiktajiem kritērijiem. Tiek vērtēta ne tikai piedāvājuma cena un pretendenta kvalifikācija (pieredze), bet arī tehniskā piedāvājuma kvalitāte.
Kvalifikācijas prasību ietvaros tiek vērtēta pretendenta un piedāvāto speciālistu iepriekšējā pieredze sociālo un informatīvo kampaņu īstenošanā. Savukārt tehniskā piedāvājuma vērtēšanā (70 punkti no 100) tiek vērtēts:
· veicamo darba uzdevumu apraksts;
· darba uzdevumu izpildes metodoloģijas apraksts un pamatojums;
· darba uzdevumu izpildes ziņojumu provizoriskie satura rādītāji;
· darba organizācijas, kvalitātes nodrošināšanas pasākumu un laika grafika apraksts.
Atsevišķs vērtēšanas kritērijs "radošajam konceptam" nav noteikts. Vienlaikus pretendenta piedāvātais radošais risinājums un pieeja sociālās kampaņas īstenošanai ir neatņemama tehniskā piedāvājuma sastāvdaļa un tiks vērtēta tiktāl, ciktāl tā atspoguļo pretendenta izpratni par Pasūtītāja vajadzībām, kampaņas mērķiem, izvēlēto metodoloģiju un plānoto darba uzdevumu izpildi atbilstoši Tehniskās specifikācijas prasībām.

